ยืดเวลางบลงทุนขนาดเล็ก
ครม.ไฟเขียวให้เบิกจ่ายได้ถึงเดือนมี.ค.นี้ หลังเหลือค้างเบิกจ่าย1.3หมื่นล้าน
7 ม.ค. 2560

ครม.ไฟเขียวให้เบิกจ่ายได้ถึงเดือนมี.ค.นี้ หลังเหลือค้างเบิกจ่าย1.3หมื่นล้าน
โพสต์ทูเดย์ - ครม.ไฟเขียวยืดเบิกจ่ายงบลงทุนขนาดเล็กไม่เกิน 2 ล้าน ไปสิ้นเดือน มี.ค. หลังเหลืองบค้าง 1.3 หมื่นล้าน
นายสมศักดิ์ โชติรัตนะศิริ ผู้อำนวยการสำนักงบประมาณ เปิดเผยว่า ที่ประชุมคณะรัฐมนตรี (ครม.) เห็นชอบให้มีการขยายระยะเวลามาตรการกระตุ้นการลงทุนขนาดเล็กวงเงินลงทุนโครงการละไม่เกิน 2 ล้านบาท ไปสิ้นสุดระยะเวลาเบิกจ่ายในเดือน มี.ค. 2560 จากเดิมสิ้นสุดในเดือน ธ.ค. 2559 เนื่องจากมีโครงการที่ยังไม่ได้เบิกจ่ายเหลืออยู่ 1.38 หมื่นล้านบาท การขยายระยะเวลาเบิกจ่ายดังกล่าวจะช่วยให้เงินสามารถเข้าสู่ระบบเศรษฐกิจเพิ่มเติมได้ในช่วงไตรมาสแรกของปีนี้
อย่างไรก็ตาม โครงการของหน่วยราชการต่างๆ ที่ยังไม่ได้ก่อสัญญาผูกพัน และเห็นว่าเป็นรายการที่มีความจำเป็นจะต้องดำเนินการต่อไป ให้หน่วยงานผู้รับผิดชอบโครงการเสนอโครงการให้รองนายกรัฐมนตรีที่กำกับ หรือรัฐมนตรีเจ้าสังกัดของกระทรวงนั้นๆ พิจารณาให้ความเห็นชอบ โดยจะต้องดำเนินการก่อหนี้ผูกพันและเบิกจ่ายงบให้แล้วเสร็จภายในเดือน มี.ค. 2560 เช่นกัน แต่หากเห็นว่าไม่มีความจำเป็นต้องดำเนินการต่อหรือดำเนินการไม่ทันภายในเดือน มี.ค. 2560 ให้ส่งงบคืนสำนักงบประมาณโดยเร็ว เพื่อจัดสรรเงินให้โครงการที่มีความจำเป็นเร่งด่วนต่อไป 
ด้านสำนักงานคณะกรรมการพัฒนาการเศรษฐกิจและสังคมแห่งชาติ (สศช.)ให้ความเห็นว่า การขยายระยะเวลาการดำเนินการมาตรการลงทุนขนาดเล็กทั่วประเทศ โดยให้มีการเบิกจ่ายได้ภายในเดือน มี.ค. 2560 จะทำให้เกิดความต่อเนื่องของการลงทุนในโครงการท้องถิ่นในพื้นที่ต่างๆ จะช่วยกระตุ้นให้เกิดการจ้างงาน และการลงทุนในเศรษฐกิจระดับฐานราก และสนับสนุนการขยายตัวทางเศรษฐกิจของประเทศในระยะต่อไป จึงเห็นควรให้มีการขยายระยะเวลาตามข้อเสนอของกระทรวงการคลัง
สำหรับโครงการกระตุ้นการลงทุนในโครงการขนาดเล็กทั่วประเทศวงเงิน 2.3 หมื่นล้านบาท โดยจัดสรรวงเงินจากงบกลาง รายการสำรองจ่าย กรณีฉุกเฉินและจำเป็นเร่งด่วนปี 2559 โดยที่ประชุม ครม.ในเดือน ส.ค. 2559 ทั้งนี้กำหนดให้ส่วนราชการ รัฐวิสาหกิจ เสนอขอใช้งบประมาณวงเงินไม่เกิน 2 ล้านบาท เพื่อใช้ในโครงการเกี่ยวข้องกับการกระตุ้นเศรษฐกิจ การจ้างงาน การลงทุนโครงสร้างพื้นฐานภายในส่วนราชการทั่วประเทศ เช่น โครงการจัดซื้อคอมพิวเตอร์ โครงการก่อสร้างอาคารสำหรับใช้ฝึกอบรม โครงการปรับปรุงทางเท้า โครงการปรับปรุงด่านศุลกากร